Klasaksie kom dalk oor water, riolering in Kaapstad | Netwerk24
Ja, Proteas, julle kan!.
Deur Warda Meyer 12 September 2018 20:15
Die ANC het die hooggeregshof in Kaapstad genader om 'n groepgeding namens inwoners van Kaapstad teen die DA-beheerde metro se hoë watertariewe in te stel.
Die party het Woensdag hofdokumente namens vier Kapenaars, Patrick Festus, Arthur Theys, Jan Hector en Lameez Souma, ingedien waarin dié inwoners kla dat die stad se prokureurs hulle dreig en teister oor onbetaalde hoë waterrekeninge.
Faiez Jacobs, Wes-Kaapse sekretaris van die ANCFoto: Peter Abrahams/Son
Faiez Jacobs, Wes-Kaapse sekretaris van die ANC, sê die DA-metroraad het die waterkrisis gebruik om watertariewe op 'n onetiese manier te herstruktureer om wins te maak uit inwoners. Volgens hom word die regsaksie gebring namens alle inwoners met 'n groot waterrekening.
"ANC-kantore oor die stad word oorval met soortgelyke klagtes van inwoners wie se water en elektrisiteit afgesny is, of met regsaksie gedreig is omdat hulle nie kan bekostig om te betaal nie."
In 'n beëdigde verklaring sê Festus (51) van Eersterivier, sy rekening vir water- en riolering het van R248 en R184 onderskeidelik in Desember 2017 tot nou met 600% gestyg.
"Die stad het my effektief van my grondwetlike reg van toegang tot water ontneem," sê hy in sy beëdigde verklaring.
Die inwoners sê in hul hofstukke hulle verstaan daar is 'n droogte en dat hulle moet betaal, maar hulle teken beswaar aan daarteen dat die stad hulle straf omdat hulle water bespaar.
Jacobs sê dis geen wonder nie dat die stad in die afgelope drie maande sy teiken vir inkomste uit waterverskaffing met R5 miljard oorskry het nie. "Dit is 'n klap in die gesig van inwoners wat gestraf word om water te bespaar."